Per Clausen (EL), 2007-02-27:
Der er jo ikke nogen, der behøver at være i tvivl om, at det her forslag falder på et relevant og rigtigt tidspunkt, fordi det hele tiden er sådan, at vi skal arbejde for at forbedre dyrevelfærden i det danske landbrug.
Det er jo en meget alvorlig situation, og jeg tror, man må erkende, at når man ser sådan nogle meget dramatiske ting, er det udtryk for, at der er nogle generelle problemer med dyrevelfærden.
Det er klart nok, at med det forslag, der ligger her, hvor man vil kunne offentliggøre landbrugsbedrifter, der er dømt – går jeg ud fra – eller har vedtaget en bøde, som også SF's ordfører sagde, får man mulighed for at offentliggøre på nettet.
Det rammer formentlig kun de værste af de dyrevelfærdsproblemer, der er i landbruget i dag, men kan selvfølgelig medvirke til både at skabe debat og sætte fokus på det.
På den anden side må man jo sige, at hvis det var sådan, at man for alvor ville give forbrugerne information om, hvilke produkter de skulle købe, hvis de ville være sikre på, at de dyrevelfærdsmæssige forhold var i orden, så ville det jo i dag være helt oplagt at starte en kampagne, som også Dyrenes Beskyttelse har gjort, som handler om at fokusere på økologiske produkter eller i hvert fald på frilandsprodukter.
Det kan jo godt være, som Det Radikale Venstres ordfører var inde på, at man kunne arbejde videre med de her mærkningsordninger, selv om jeg tror, man skal være opmærksom på, at der er grænser for, hvor mange forskellige mærker man kan have, hvis folk skal være i stand til at rumme det.
Det er ikke, fordi – tror jeg – vi ikke godt ved, hvad der skal til for f.eks. at undgå skuldersår.
Der skal være plads til, at søerne har mulighed for at bevæge sig.
Der skal være mulighed for, at de ikke ligger på betongulve, asfaltgulve, men tværtimod ligger rimelig blødt.
Sådan set ved vi alt om, hvordan liggesår udvikles, fordi de jo også kan forekomme på mennesker.
Så der er altså nogle initiativer, der kan tages, og jeg er også meget enig med SF's ordfører i, at vi bliver nødt til i den videre diskussion at være meget fokuseret på, hvordan vi sikrer en effektiv kontrol af dyrevelfærden.
Selv om man kan sige, som det ofte siges, at der jo kommer dyrlæger ud på landbrugsbedrifterne en gang om måneden, er der åbenbart alligevel en tilbøjelighed til, at disse dyrlæger muligvis eller bl.a. på grund af deres økonomiske afhængighed af de mennesker, de er ude ved, ikke på samme måde er i stand til at se de problemer, som eksisterer med dyrevelfærden.
Så jeg tror sådan set også, vi bliver nødt til at se på et offentligt kontrolsystem, som er mere effektivt end det, vi har i dag.
Men jeg er da tilfreds med, at den her debat her sidst på dagen er endt med, at ministeren har erklæret, at hun vil se på, om man med udgangspunkt i nogle af de tanker, der ligger i det her forslag, kan gennemføre nogle ting, som kan være til fordel for dyrevelfærden.
Det tror jeg sådan set er en god udgang på den her sag og vel også en forholdsvis god afslutning på dagen.
Så Enhedslisten kunne sådan set godt støtte det her forslag, under forudsætning af at vi fik præciseret de uklarheder, der er med hensyn til, om der er tale om virksomheder, som er dømt eller har vedtaget en bøde, fordi det er klart, at man ikke kan begynde at hænge folk ud på nettet, med baggrund i at de er blevet anklaget for noget.
Med den præcisering kunne vi godt stemme for det her forslag, men vi er på den anden side også ret overbeviste om, at et grundigt udvalgsarbejde vil kunne føre til, at vi også på det her område vil kunne opnå nogle forbedringer, så det ser vi frem til.